****

***Nota de premsa***

**Marc Ferrer obre el nou cicle ‘Dies curts’, dedicat a la cinematografia emergent local**

**Els dos darrers divendres del mes, fins al juny, el cicle serà l’altaveu de cineastes que no es mouen en els circuits convencionals, des dels seus curtmetratges fins a les primeres incursions en el llargmetratge**

**Marc Ferrer, habitual del D’A Film Festival Barcelona, és l’encarregat de donar el tret de sortida amb el seu cinema ‘queer’ i underground**



La Filmoteca obre un nou espai dedicat al curtmetratge i les cinematografies més properes. Autores i autors emergents o poc presents als circuits majoritaris d’exhibició hi seran presents cada mes per presentar una selecció de la seva obra i compartir els processos de creació.

Iniciat virtualment durant el confinament, aquest cicle es perllongarà fins al mes de juny, ara presencialment, amb una doble cita setmanal: el penúltim i el darrer divendres del mes. La primera està pensada com a lloc d’intercanvi i reflexió sobre l’experiència concreta de la pràctica i les bases conceptuals de cada cineasta a partir d’una programació de peces curtes; la segona s’entén com l’oportunitat d’aprofundir en les diferents filmografies amb la projecció d’un llargmetratge significatiu en el conjunt de les seves trajectòries.

Espai de trobada i descoberta, l’edició del 2021 comptarà amb Marc Ferrer, que l’inaugura aquest divendres 22 de gener, Carolina Astudillo, Dostopos (Ana Pfaff i Ariadna Ribas), Luis López Carrasco, Pablo García Canga i Pilar Monsell.

El cicle està ideat en coordinació amb els Serveis Educatius de la Filmoteca per tal d’acostar el treball i la cinematografia local als centres educatius del barri del Raval de Barcelona, amb qui es fa una tasca de mediació, així com amb les escoles de cinema i universitats amb les quals la Filmoteca col·labora habitualment a través de l’Aula de Cinema.

*Dies curts* compta amb la col·laboració de la distribuïdora de curtmetratges Marvin & Wayne Short Films.

****

A la sessió inaugural del cicle Dies curts, divendres 22 de gener a la Sala Laya, Marc Ferrer obrirà les portes al seu procés de creació i compartirà imatges, reflexions i documentació relativa al seu univers personal, que beu i homenatja a referents tan diversos com la Nouvelle Vague, Fassbinder, John Waters o el *giallo* banyat per la seva visió més *marica*. En aquesta sessió es podrà veure per primera vegada en pantalla gran el seu darrer curtmetratge, *El corazón rojo*, presentat en l’edició online del Festival de Cinema d’Autor 2020, una comèdia sobre les desventures sentimentals d’un grup d’amics que té el festival D’A com a teló de fons. La sessió es completarà amb la projecció d’un altre curt de Ferrer, *¿Qué sabemos del asesiono?*, i hi actuarà en directe Adrià Arbona, del grup Papa Topo, conegut com la versió *millennial* mallorquina de Michel Legrand i responsable de les bandes sonores de la filmografia de Ferrer.

El curt *El corazón rojo* és també un epíleg d’un dels llargmetratges més celebrats de Marc Ferrer, *Puta y Amada*, que es podrà veure divendres 29 de gener a les 19.00 h i diumenge 31 de gener a les 16.00 h, amb presentació i col·loqui posterior a càrrec del director i altres membres de l’equip de la pel·lícula. El film és una comèdia que narra les constants ruptures i reconciliacions d’en Marcos, un director de cinema en crisi creativa, i l’Adrià, compositor de música pop. *Puta y amada* també es va presentar al D’A, i inclou aparicions tan icòniques com la de la cantant Yurena, de l’estimada Mónica del Raval o Nausicaa Bonnín, que s’interpreta a ella mateixa.

Una ocasió per celebrar el cinema i viure la tan esperada festa, des d’una sala de cinema.

**El corazón rojo**MARC FERRER, 2020. Int.: Marc Ferrer, Julia Betrián, Carlos Ballesteros, Marta Bassols, Jordi Beltrán, Yonay Boix, Zaida Carmona. Catalunya. VE. 30’. Arxiu Digital.  
També s’hi projectarà el curt *¿Qué sabemos del asesino?*

Divendres 22 / 19.00 h Sala Laya  
Conversa amb el cineasta i actuació musical en directe d’Adrià Arbona.

**Puta y amada**MARC FERRER, 2018. Int.: Marc Ferrer, Adrià Arbona, Julia Betrián, Nausicaa Bonnín, Yurena, Zaida Carmona. Catalunya. VE. 65’. DCP.

Divendres 29 / 19.00 h Sala Laya  
Diumenge 31 / 16.00 h Sala Laya  
Presentació i col·loqui posterior a càrrec de Marc Ferrer i altres membres de l’equip.

**Marc Ferrer**

Si hi ha un cineasta que hagi retratat l’underground de la Barcelona actual, aquest és Marc Ferrer. Tot i la seva joventut (Sabadell, 1984), ha fet tres llargmetratges i enguany, enmig d’una pandèmia mundial, està acabant el quart. I és que aquest cineasta no es mou en els estàndards de la indústria i, de fet, els intenta dinamitar. Considerat per molts el cronista d’una generació pop, *queer*, precària i exquisidament *trash*, obsequia, a qui li segueix la pista, amb un film o curtmetratge a l’any. Treballa sempre amb equips petits i rodejat de les seves amistats, a qui considera i atorga el paper d’*stars*, com si es tractés d’un Andy Warhol a la catalana.

Graduat en Comunicació Audiovisual a la UPF, la filmografia de Marc Ferrer consta de diversos curtmetratges com *El corazón rojo*, *Mi odio en tu corazón*, *Los últimos románticos* i *Qué sabemos del asesino*. També ha realitzat diversos videoclips per a Papa Topo, La Prohibida i Luis Miguélez. Va debutar en el llargmetratge el 2016 amb *Nos parecía importante*, i des d’aleshores ha realitzat tres llargs més: *La maldita primavera* (2017), *Puta y amada* (2018) i *¡Corten!*, encara inèdit. La filmografia de Marc Ferrer s’ha presentat en festivals com el D’A, l’Atlántida Film Fest, Abycine, Rizoma, Lesgaycinemad o Cinespaña de Toulouse (França), entre d’altres.

Podeu consultar la programació de *Dies curts* [AQUÍ](https://www.filmoteca.cat/web/ca/cicle/dies-curts).